蠶婦辭
作者：陳普
朝代：宋

paragraphs: 東鄰採桑婦，西鄰養蠶女，年年役役爲蠶苦。
桐花如雪麥如雲，鳴鳩醉椹叫春雨。
踏踏登竹梯，山烟鎖春樹。
不管烏臺濕紅霧，妾家有夫事犂鋤，妾家有子尚啼饑。
春蠶滿筐尚望葉，兒啼索食夫已歸。
前年養蠶不熟葉，私債未償眉暗蹙。
去年養蠶絲已空，打門又被官稅促。
今年養蠶嫁小姑，催粧要作紅羅襦。
妾身依舊只裙布，寒燈補破聊庇軀。
蠶兮蠶兮汝知否，安得繭成大如斗。
妾生恨不逢成周，治世春風桑五畝。